A BIZOTTSÁG HATÁROZATA
(2009. november 30.)
a textil padlóborítók közösségi ökocímkéjének odaítélésére vonatkozó ökológiai kritériumok megállapításáról
(az értesítés a C(2009) 9523. számú dokumentummal történt)
(EGT-vonatkozású szöveg)
(2009/967/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet alapján az ökocímke olyan termékek részére ítélhető oda, amelyek jellemzői a főbb környezetvédelmi szempontok tekintetében jelentős előrelépést tesznek lehetővé.
(2)
Az 1980/2000/EK rendelet előírja, hogy az Európai Unió ökocímke-bizottsága által megfogalmazott kritériumokból kiindulva termékcsoportonként egyedi ökocímke-odaítélési kritériumokat kell megállapítani.
(3)
Az ökológiai kritériumoknak és a kapcsolódó értékelési és ellenőrzési követelményeknek az e határozatról szóló értesítés dátumától számítva négy évig célszerű érvényeseknek lenniük.
(4)
Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A textil padlóborítók termékcsoportba szövött, kötött vagy tűzött, általában szegekkel, kapcsokkal vagy ragasztóval rögzített padlóborító anyagok tartoznak. A különálló lábtörlők és kisebb szőnyegek nem sorolandók ide, ahogyan a falvédő vagy kültéri textilburkolatok sem.
Ez a termékcsoport nem foglalja magában azokat a textíliákat sem, amelyeket biocidokkal kezeltek, hacsak nem olyan biocid termékekről van szó, amelyek szerepelnek a 98/8/EK európai parlamenti és tanácsi irányelv (2) IA. mellékletében, illetve ha a 98/8/EK irányelv V. melléklete szerint a kérdéses felhasználási módra ilyen hatóanyag alkalmazása megengedett.
2. cikk
Az 1980/2000/EK rendelet szerinti közösségi ökocímke azon textil padlóborítóknak ítélhető oda, amelyek az e határozat 1. cikkében meghatározott termékcsoportba tartoznak, és megfelelnek a mellékletben meghatározott ökológiai kritériumoknak.
3. cikk
A „textil padlóborítók” termékcsoportjának ökológiai kritériumai, valamint a kapcsolódó értékelési és ellenőrzési követelmények az e határozatról szóló értesítés dátumától számítva négy évig érvényesek.
4. cikk
A „textil padlóborítók” termékcsoporthoz adminisztratív célból rendelt kódszám: „34”.
5. cikk
Ennek a határozatnak a tagállamok a címzettjei.
Kelt Brüsszelben, 2009. november 30-án.